ડીએનએનું શાસ્ત્ર બહુ આગળ વધ્યું છે. એક કડી મળે તો તેની સાથે બીજી જોડીને રૂપ, રંગ, આકાર કેવો હશે તેનો અંદાજ લગાવી શકાય છે. બ્રિટનની એક ગુફામાંથી એક હાજપિંજર મળ્યું હતું. પ્રમાણમાં તે સલામત હતું અને તેમાંથી જ ડીએનએ પણ અભ્યાસ કરી શકાય તેટલું મળ્યું હતું. આ હાડપિંજર 10 હજાર વર્ષ જૂનું માનવામાં આવે છે. લંડનની નેચરલ હિસ્ટરી મ્યુઝિયમના સંશોધકોએ તેના ડીએનએ કાઢીને આ માણસ કેવો દેખાતો હશે તે જાણવાની કોશિશ કરી. તેમના આશ્ચર્ય વચ્ચે તેની ત્વચાનો રંગ ગોરો નહોતો અને તેની આંખો ભૂરી હતી. તેનો અર્થ એ કાઢવામાં આવ્યો કે દસ હજાર વર્ષ પહેલાં યુરોપમાં આવીને વસેલા મનુષ્યો આટલા ગોરા નહોતા. બાદમાં કોઈક કારણસર ત્વચા ગોરી થતી ગઈ.